Джылахъстэнейхэр Урыху къыщызэтоувыIэ
Республикэм футболымкIэ и чемпионатым бжьыпэр щызыIыгъ «Тэрчым» Лэскэн щIыналъэм очкоитI щыфIэкIуэдащ. Иджы абы гъунэгъу дыдэ къыхуэхъуащ «Родник»-мрэ «Энергетик»-мрэ.
Джылахъстэнейдэсхэр Урыху зэрыщымытыншынур гурыIуэгъуэт. Абы и къуажэ командэр республикэм щынэхъыфIхэм хабжэ икIи хэти ирагъэкIуэтыфынущ. Апхуэдэуи къэхъуащ: текIуэныгъэм хуэпабгъэу къахуэкIуа зэхьэзэхуэм щыпашэ «Тэрчым» я деж ерагъкIэ зы очко щызыIэригъэхьэфауэ аращ. Абы и зэранкIэ пашэм къылъэщIыхьэжащ «Родник»-мрэ «Энергетик»-мрэ. Уеблэмэ, очко яфIэкIуэдахэр къэплъытэмэ, зы очкокIэ ахэр япэ ищащ. Псынэдахэдэсхэмрэ Прохладнэ и командэмрэ еплIанэ джэгугъуэм щызэIущIэн хуеяуэ щытащ, арщхьэкIэ ягъэIэпхъуат. Иджы абыхэм езыр-езыру мыгувэу зэхагъэкIыфынущ бжьыпэр хэт нэхъ хуэфащэми.
ИджыпстукIэ тIури хуабжьу лъэрызехьэщ икIи турнир таблицэм щызэдобакъуэ, къанэ щIагъуэ щымыIэу бжыгъэ псомкIи зэтехуэу. Джэгугъуэ блэкIами зэхуэдэу бжыгъэшхуэкIэ щытекIуащ. «Энергетик»-м Малкэ къуажэм уанэгур хэгъэрейхэм щафIиубыдащ. «Родник»-м «ЛогоВАЗ»-р хущIригъэгъуэжащ Бабугент къызэрыдэкIар, пщIэнейрэ и гъуэр хигъащIэри. Апхуэдэ щIыкIэкIэ Псынэдахэ и футболистхэм ягъэзэкIуэжащ, иджыри къэс зыри къапэмылъэщауэ, тхьэмахуэ ипэкIэ Кэнжэ къуажэм бжыгъэшхуэкIэ япэу къызэрыщыхагъэщIар. Псалъэм къыдэкIуэу къыхэдгъэщынщи, а жылэ дыдэм 0:3-уэ иджы щыфIахьащ иужь зэIущIищым зэкIэлъхьэужьу щытекIуауэ щыта «Ислъэмейм».
Зэхьэзэхуэм етIуанэ текIуэныгъэр къыщихьащ «Эльбрус»-м. Тырныауздэсхэм я унэм щыхагъэщIащ Старэ Шэрэдж къуажэм къикIахэр икIи турнир таблицэм ахэр увыпIэкIэ щызэхъуэжащ.
Нарткъалэ и «Нартыр» аргуэру къызэрыхагъэщIам щIэщыгъуагъ хэлъыжкъым. Гугъэ гуэрхэр уэзыгъэщIыр иджы ар бжыгъэшхуэкIэ къызэрымыхъуаращ. КъыхудагъэкIари топиплI (!) къудейщ. Ику иту зэIущIэ къэс топихым щIигъуу нобэр къыздэсым къекIуэкIащ.
Щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу джэгугъуэм кърикIуа бжыгъэхэм. Мис ахэр: «Малка» (Малкэ) — «Энергетик» (Прохладнэ) — 1:7, «Шэджэм-2» (Шэджэм ЕтIуанэ) — «Спартак-Д» (Налшык) — 3:0, «ХьэтIохъущыкъуей» (ХьэтIохъущыкъуей) — «Псыгуэнсу» (Псыгуэнсу) — 0:2, «Урыху» (Урыху) — «Тэрч» (Тэрч) — 1:1, «Шэрджэс» (Шэджэм) — «Нарт» (Нарткъалэ) — 4:2, «Эльбрус» (Тырныауз) — «Шэрэдж» (Старэ Шэрэдж) — 3:0, «Родник» (Псынэдахэ) — «ЛогоВАЗ» (Бабугент) — 10:2, «Кэнжэ» (Кэнжэ) — «Ислъэмей» (Ислъэмей) — 3:0.
Зи чэзу джэгугъуэм ипкъ иткIэ дызыхуэкIуэ щэбэтымрэ тхьэмахуэмрэ зэIущIэнущ: шыщхьэуIум и 2-м — «Ислъэмей» — «Родник», «Псыгуэнсу» — «Кэнжэ», «Энергетик» — «Шэджэм-2», «Тэрч» — «Шэрджэс»; шыщхьэуIум и 22-м — «ЛогоВАЗ» — «Урыху», «ХьэтIохъущыкъуей» — «Шэрэдж», «Спартак-Д» — «Эльбрус», «Нарт» — «Малка» командэхэр.
Хьэтау Ислъам.
